Sjećanje na ljeto / Naša mlada ljubav
Sjećanje na ljeto / Naša mlada ljubav jeste debitantska singl ploča sarajevske pop pjevačice Alme Ekmečić, koju su zajednički objavili Radiotelevizija Sarajevo i Diskoton 1974. godine. Muziku i tekst za obje pjesme napisao je Kemal Monteno. Pjevačku izvedbu Alme Ekmečić pratio je Revijski Orkestar RTV Sarajevo kojim je dirigirao Esad Arnautalić. Prva javna izvedba pjesme "Sjećanje na ljeto" bila je iste godine na festivalu Prvi aplauz u Banjoj Luci. Muzički gledano, obje pjesme komponirane su u malo bržem ritmu pop muzike i šlagera pogodnom za nastupe na festivalima ove vrste muzike. Dizajn za omot singl ploče uradio je Branislav Petković. U obje pjesme osjeća se stvaralački polet, te ljepota melodija i tekstova u pjesmama koja je bila jedna od glavnih značajki sarajevske pop rok muzičke scene iz druge polovine 1960-ih i prve polovine 1970-ih. Već na svom debitantskom muzičkom izdanju Alma Ekmečić je svojim prepoznatljivim glasom i stasom najavila uspješnu muzičku karijeru i istaknuto mjesto među ženskim pripadnicama sarajevske škole pop roka.